U-I-10/91
Natisni
Opravilna št.:
U-I-10/91
Datum odločitve:
3. 10. 1991
ECLI:
ECLI:SI:USRS:1991:U.I.10.91
Akt:
Zakon o pokojninskem in invalidskem zavarovanju (Ur. list SRS, št. 27/83, 21/87, 48/87 in 27/89 ter Ur. list RS, št. 14/90, 30/90, 44/90 in 10/91) (ZPIZ), 148. čl.
Izrek:
Pobuda za oceno ustavnosti izpodbijane določbe zakona se ne sprejme.
Evidenčni stavek:
Ni v neskladju z ustavo zakonska določba, po kateri se zavezancu, ki po 1. januarju 1966 ni imel najmanj enega leta zavarovanja, iz katerega se vzamejo osebni dohodki za izračun pokojninske osnove, starostna pokojnina odmeri od pokojninske osnove, ki jo določi skupnost pokojninskega in invalidskega zavarovanja.
Geslo:
Ustavno načelo enakosti državljanov pri izračunu pokojninske osnove.

Odmera starostne pokojnine od pokojninske osnove, ki jo določi pokojninska skupnost za zavarovanca, ki po 1/1-1966 ni imel najmanj enega leta zavarovanja, iz katerega se vzamejo osebni dohodki za izračun pokojninske osnove.
Pravna podlaga:
Ustava 1974, 197., 205. čl.

VA, XLIII, XIX, 4. tč.

Zakon o postopku pred Ustavnim sodiščem SR Slovenije (ZUSS), 15., 2. al. 3. odst. 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Franc Nerat, Oberhausen, Nemčija
Datum vloge:
6. 2. 1991
Vrsta odločitve:
sklep
Vrsta rešitve:
nesprejem pobude
Dokument:
US14840
U-I-10/91-
3/10-1991
S K L E P
Ustavno sodišče Republike Slovenije je na seji dne 3/10-1991 obravnavalo pobudo Franca Nerata iz Oberhausna v Zvezni republiki Nemčiji in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti 148. člena zakona o pokojninskem in invalidskem zavarovanju (Uradni list SRS, št. 27/83, 21/87, 48/87 in 27/89 ter Uradni list RS, št. 14/90, 30/90, 44/90 in 10/91).
O b r a z l o ž i t e v
Franc Nerat je dal pobudo za oceno ustavnosti 148. člena v izreku tega sklepa navedenega zakona, po katerem se zavezancu, ki po 1. januarju 1966 ni imel najmanj enega leta zavarovanja, iz katerega se vzamejo osebni dohodki za izračun pokojninske osnove, starostna pokojnina odmeri od pokojninske osnove, ki jo določi skupnost.
Pobudnik meni, da takšna zakonska določba ni v skladu z ustavnim načelom o enakosti državljanov.
Ustavno sodišče je ugotovilo, da ni razlogov za začetek postopka na podlagi te pobude.
Po ustavi Republike Slovenije se pravica delovnega človeka do socialnega zavarovanja zagotavlja z obveznim zavarovanjem po načelih vzajemnosti in solidarnosti ter minulega dela. Z zavarovanjem si delovni človek v skladu z zakonom zagotavlja pravico do zdravstvenega varstva in druge pravice v primeru bolezni, materinstva, zmanjšanja ali izgube delovne zmožnosti, brezposelnosti in starosti ter pravice do drugih oblik socialnega zavarovanja (205. člen ustave Republike Slovenije v zvezi z drugim odstavkom 4. točke amandmaja XIX k ustavi Republike Slovenije).
Občani so enaki v pravicah in dolžnostih, ne glede na narodnost, raso, spol, jezik, veroizpoved, politično ali drugačno prepričanje, gmotne razmere, rojstvo, izobrazbo, družbeni položaj ali katerokoli osebno ali drugo okoliščino. Vsi so pred zakonom enaki (197. člen ustave Republike Slovenije v zvezi z amandmajem XLIII k ustavi Republike Slovenije).
Določba izpodbijanega 148. člena zakona, velja za vse zavarovance, ki po 1. januarju 1966 niso imeli najmanj enega leta zavarovanja, iz katerega se vzamejo osebni dohodki za izračun pokojninske osnove. Zato izpodbijana določba ni v neskladju z ustavno določbo o enakosti vseh pred zakonom. Navedena ureditev se nanaša na določeno prehodno obdobje, za katero so bile značilne tudi spremembe glede pogojev delitve sredstev za osebne dohodke, njihove višine ter gibanja, pa tudi ustvarjanje uporabljivih evidenc o zavarovancih in uživalcih pravic iz pokojninskega in invalidskega zavarovanja.
Po teh ugotovitvah je ustavno sodišče na podlagi 15. člena in 2. alinee tretjega odstavka 25. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo, kot je razvidno iz izreka tega sklepa.
P r e d s e d n i k
dr. Peter Jambrek